Rohelised mehikesed

**Rohelised mehikesed** (vene keeles *зеленые человечки*, ka *зеленые людишки*; ukraina keeles *зелені чоловічки*, ka *зелені чоловічки Путіна*; tõlkes **Putini rohelised mehikesed**) on väljend, mis sai laiema kõlapinna Krimmi okupeerimise ja annekteerimise käigus Venemaa relvajõudude poolt 2014. aasta kevadel. Meedia ja kohalikud elanikud hakkasid neid ebaselge taustaga vaikivaid relvastatud sõjaväelasi kutsuma "marslasteks" ehk "rohelisteks mehikesteks" nende rohelist värvi eraldusmärkideta sõjaväevormi tõttu.

## Venemaa päritolu
Venemaa relvajõudude juhtkonna esindajad väitsid alguses, et tegemist pole Venemaa Föderatsiooni sõjaväelastega, vaid hoopis ukrainlastelt relvad üle võtnud "omakaitseüksustega". 

2014. aasta 12. märtsil kinnitas NATO Euroopa vägede ülemjuhataja kindral Philip Breedlove, et "roheliste mehikeste" näol on tegemist Venemaa Föderatsiooni sõjaväelastega.

Slovjanski linnapea Nelja Štepa ütles teleintervjuus 15. aprillil 2014, et "rohelised mehikesed", kes päev varem linna hooneid ründasid, olid tulnud Krimmist ja Venemaalt, ega püüdnudki viimast asjaolu varjata.

Venemaa president Vladimir Putin möönis 17. aprillil 2014 televisiooni otsesaates Venemaa relvajõudude aktiivset osalemist Krimmi sündmustes. Putin tunnistas, et Krimmi omakaitseüksuste selja taga tegutsesid "korrektselt, kuid otsustavalt ja professionaalselt" Venemaa sõjaväelased, et võimaldada referendumit poolsaarel vabalt läbi viia ning takistada relvade kasutamist tsiviilelanikkonna vastu. 

Hiljem, 2014. aasta sügisel kinnitas Putin Saksamaa telekanalile ARD antud intervjuus, et Ukraina sõjaväelasi blokeerisid nende Krimmi baasides Venemaa Föderatsiooni relvajõudude võitlejad. Putin lisas, et "see on fakt, me pole seda kunagi varjanud". 

Hiljem on nii Venemaa kaitseminister Sergei Šoigu kui ka Venemaa meedia eelistanud väljendi "rohelised mehikesed" asemel kasutada sõnaühendit "viisakad inimesed" (vene keeles *вежливые люди*). Seda väljendit on püütud järk-järgult muuta ka üheks Venemaa relvajõudude uueks sümboliks. 

Venemaa presidendi juures asuva "inimõiguste nõukogu" liikme Sergei Krivenko arvates on "viisakate inimeste" kujundi loojaks Spetsnaz ning selle ülekandmine kogu armeele polevat õige ega korrektne. Krivenko sõnul olid Krimmis olnud eriüksuslased peaasjalikult lepingulised (*контрактники*), Venemaa armee komplekteeritakse aga endiselt peamiselt sõjaväekohuslastest (*срочники*).

## Rohelised mehikesed kui "hübriidsõja" ilming

Mõningate uurijate arvamusel võib kirjeldatud nähtus viidata ka uue sõjapidamisviisi, nn erisõja või hübriidsõja algusele või edasisele viimistlemisele. Kasutatud on ka nimetust "neobellum" ehk "neosõda" ja väidetud, et selle "eesmärk pole mitte vaenlase hävitamine või anastamine, vaid pigem enda poole üle võitmine". Samas on avaldatud arvamust, et midagi uut ju leiutatud ei ole, vaid tegemist on konventsionaalse sõjapidamismeetodi erakordselt efektiivse ja paindliku kasutamisega käsikäes luure- ja diversioonioperatsioonidega.

Nii Krimmi okupeerimises kui Donbassi sõjas aktiivselt osalenud GRU polkovnik Igor Girkin on esinenud uut tüüpi sõja pooldajana, kus edu aluseks on preventiivsed erioperatsioonid, mitte aga suuremastaapsed sõjalised operatsioonid.

NATO Euroopa vägede ülemjuhataja kindral Philip M. Breedlove ütles, et Eestis ja Lätis on NATO eriüksused, mis aitavad ennetada võimalikku "roheliste mehikeste" invasiooni ja hübriidsõja ilminguid. 

"Hübriidsõda on üks osa meie kohanemiseesmärkidest ja Venemaad ümbritsevate riikide jaoks väga oluline eesmärk, et vältida seda, mis juhtus Krimmis," märkis ka USA kaitseminister Ashton Carter.

2015. aasta lõpul ja 2016. aasta alguses täheldati "roheliste mehikeste" kohalolu Süürias.

President Putini ukaasiga 26. veebruarist 2015 tähistatakse 27. veebruari Venemaal Erioperatsioonide vägede päevana. Ukaasis jäetakse kuupäeva valik põhjendamata. Valitsuse ametliku ajalehe Rossiiskaja gazeta järgi on see päev valitud meenutamaks 27. veebruari 2014, mil rohelised mehikesed hõivasid mitmeid tähtsaid hooneid Krimmis, sealhulgas Krimmi parlamendihoone.

## Vaata ka
* Hübriidsõda
* 2014. aasta Krimmi kriis
* Sõda Donbassis
* Venemaa relvajõudude erioperatsioonijõud

## Viited

## Välislingid

* Бес, Фикс, Роман и голубоглазый. «Зеленые человечки» сняли маски. Кто под ними оказался. Новая Газета. Выпуск № 42 от 18 апреля 2014. Vaadatud 2014-05-29. (*Vene keeles*)
* В Беларуси появились "зеленые человечки" – СМИ, Liga Novosti. 11. detsember 2014. (*vene keeles*)
* В Вильнюсе после сигнала о российских военных в поезде окружили вокзал, *Delfi.lt*, 19. märts 2015 (*vene keeles*)
* Lucy Ash. How Russia outfoxes its enemies. BBC News Online. 29. jaanuar 2015 (*inglise keeles*)
* Sam Jones. Estonia ready to deal with Russia’s ‘little green men’, Financial Times, 13. mai 2015 (*inglise keeles*)
* 4. märts 2014, Russia's Little Green Men Enter Ukraine: Russian Roulette in Ukraine, Vice News, 4:35; YouTube'i video
* 4. märts 2014, Sneaking Into A Ukrainian Military Base, Vice News, 7:00; YouTube'i video
* 7. märts 2014, Getting Stuck on a Ukrainian Battleship: Russian Roulette in Ukraine, Vice News, 11:50; YouTube'i video